書林
作者：韓淲
朝代：宋

paragraphs: 盧仝五千卷，鄴侯三萬軸。
二人書雖多，顛倒俱在腹。
吾當思其然，豈肯汎然讀。
李侯真名家，玉川惟破屋。
至今數唐賢，未易可追逐。
誰謂柯山西，魏氏追望族。
衣冠照樓觀，再世新卜築。
中有簡編地，仍復種修竹。
斯遠吾所敬，作記不碌碌。
發揮書林趣，足以濯心目。
偉哉父子間，抱負如韞櫝。
要當大所施，致主錫民福。
想見翻經時，一下十行速。
先得我心同，聞韶心忘肉。